“โปรเม” ยังคงเป็นมือ 2 ของโลก แอลพีจีเอขอโทษคำนวณแต้มผิด
"โปรเม" ยังเป็นมือ 2 ของโลก แอลพีจีเอ แถลงขอโทษคำนวณคะแนนผิด 0.01 คะแนน
6 มิ.ย. 2560

ผู้สื่อข่าวรายงานว่า คลลี ชูลต์ซ ผู้อำนวยการอาวุโสฝ่ายสื่อและประชาสัมพันธ์ของสมาคมนักกอล์ฟอาชีพหญิง (แอลพีจีเอ) ส่งอีเมลชี้แจงต่อสื่อถึงกรณีที่ เอรียา จุฑานุกาล นักกอล์ฟสาวขวัญใจชาวไทย ไม่ได้ขึ้นตำแหน่งมือ 1 โลก เป็นเพราะเกิดความผิดพลาดในระบบการคำนวณคะแนน
โดยสัปดาห์ที่แล้วก่อนแข่งขันรายการ ช็อปไรต์ แอลพีจีเอ คลาสสิก สมาคมกอล์ฟหญิงได้ออกข่าวระบุว่า “โปรเม” จะได้ขึ้นมือ 1 โลกแทน ลิเดีย โค โปรสาวจาก นิวซีแลนด์ หาก เรียว โซ ยอน สวิงจาก เกาหลีใต้ จบการแข่งขันต่ำกว่าอันดับ 3 ซึ่งผลที่ออกมาก็เป็นไปตามนั้น แต่การจัดแรงกิงครั้งล่าสุด วันที่ 5 มิถุนายน ตามเวลา สหรัฐฯ บัลลังก์กอล์ฟหญิงยังระบุชื่อของ โค เหมือนเดิม
โดยล่าสุด เคลลี ชูลต์ซ ผอ.ฝ่ายสื่อและประชาสัมพันธ์ของทัวร์หญิงระดับโลก เขียนแถลงการณ์ชี้แจงออกสื่อ โดยอ้างว่าเป็นความผิดพลาดในการใช้เครื่องมือคำนวณคะแนนสะสมของทั้งคู่ พร้อมขอโทษสำหรับเรื่องที่เกิดขึ้น
 
เนื้อหาแถลงการณ์ระบุว่า สัปดาห์ที่แล้วเราได้แสดงผลคาดการณ์ว่า เอรียา จุฑานุกาล จะได้ครองตำแหน่งมือ 1 โลกใน โรเล็กซ์ วีเมนส์ เวิลด์ กอล์ฟ แรงกิง โดยวัดจากฐานคะแนนเมื่อจบรายการ ช็อปไรต์ แอลพีจีเอ คลาสสิก วันที่ 4 มิถุนายน อย่างไรก็ตาม เมื่อผลออกมาอย่างเป็นทางการในช่วงเช้าวันที่ 5 มิถุนายน เราพบว่า มีข้อผิดพลาดในเครื่องมือที่เราใช้คำนวณคะแนน
เมื่อมีการใช้เครื่องมือคำนวณคะแนนและนับจำนวนของทัวร์นาเมนต์ของทั้งคู่ ตั้งแต่รายการ มานูไลฟ์ แอลพีจีเอ คลาสสิก ปี 2015 ทั้งของ ลิเดีย โค (51 รายการ) และ เอรียา จุฑานุกาล (58 รายการ) ผลที่ออกมากลายเป็นความผิดพลาดเมื่อจำนวนทัวร์นาเมนต์ของทั้งคู่ถูกหักลบ 1 รายการ (โค 50 / เอรียา 57) ค่าเฉลี่ยจึงเป็น โค มี 8.37 คะแนน และ เอรียา มี 8.36 คะแนน ดังนั้น โค จึงเป็นมือ 1 โลกต่อไปด้วยคะแนนความต่าง 0.01”
เรากำลังดำเนินการแก้ไขปัญหาที่เกิดขึ้นจากเครื่องมือการคำนวณคะแนนตัวนี้ และเราขอโทษสำหรับการคาดการณ์ที่ผิดพลาดในสัปดาห์ที่ผ่านมา
 
สรุปอันดับคะแนนสะสม นักกอล์ฟโลกหญิง จากการประกาศ เมื่อวันจันทร์ที่ 5 มิถุนายน ที่ผ่านมา
1.(1) ลิเดีย โค (นิวซีแลนด์) 8.37 คะแนน
2.(2) เอรียา จุฑานุกาล (ไทย) 8.36 คะแนน
3.(3) ริว โซ ยอน (เกาหลีใต้) 8.11 คะแนน
4.(4) เล็กซี่ ธอมป์สัน (สหรัฐอเมริกา) 7.26 คะแนน
5.(5) ชุน อิน จี (เกาหลีใต้) 6.96 คะแนน
6.(6) เฟิ่ง ฉานฉาน (จีน) 6.75 คะแนน
7.(7) พาร์ค อินบี (เกาหลีใต้) 5.87 คะแนน
8.(8) พาร์ค ซุง ฮุน (เกาหลีใต้) 5.54 คะแนน
9.(9) คิม เซ ยอง (เกาหลีใต้) 5.42 คะแนน
10.(12) แอนนา นอร์ดควิสต์ (สวีเดน) 5.36 คะแนน